## Pravilnik o obrascima zahtjeva za izdavanje putnih isprava u diplomatskim misijama i konzularnim uredima Republike Hrvatske u inozemstvu

### NN 40/2010 (2.4.2010.), Pravilnik o obrascima zahtjeva za izdavanje putnih isprava u diplomatskim misijama i konzularnim uredima Republike Hrvatske u inozemstvu

MINISTARSTVO VANJSKIH POSLOVA I EUROPSKIH INTEGRACIJA

1023

Na temelju članka 51. stavka 1. točke 4. Zakona o putnim ispravama hrvatskih državljana (»Narodne novine« broj: 77/99, 133/02, 48/05 i 74/09) ministar vanjskih poslova i europskih integracija, uz suglasnost ministra unutarnjih poslova, donosi

PRAVILNIK

O OBRASCIMA ZAHTJEVA ZA IZDAVANJE PUTNIH ISPRAVA U DIPLOMATSKIM MISIJAMA I KONZULARNIM UREDIMA REPUBLIKE HRVATSKE U INOZEMSTVU

Članak 1.

Ovim Pravilnikom propisuje se izgled i sadržaj obrasca zahtjeva za izdavanje putovnice te obrasca zahtjeva za izdavanje putnog lista.

Članak 2.

Obrazac zahtjeva za izdavanje putovnice bijele je boje, veličine 150 x 210 mm (Obrazac 1).

Obrazac zahtjeva za izdavanje putnog lista žute je boje, veličine 150 x 210 mm (Obrazac 2).

Članak 3.

Prilikom podnošenja zahtjeva za izdavanje putovnice podnositelj zahtjeva prilaže jednu fotografiju dimenzija 35 x 45 mm.

Prilikom podnošenja zahtjeva za izdavanje putnog lista podnositelj zahtjeva prilaže dvije fotografije dimenzija 30 x 35 mm.

Članak 4.

Fotografije iz članka 3. ovog Pravilnika moraju osobu prikazivati s neutralnim izrazom lica, otvorenih očiju i zatvorenih usta na frontalnoj snimci.

Iznimno iz stavka 1. ovog članka slijepe osobe koje nose tamne naočale mogu priložiti fotografije na kojima su fotografirane s tamnim naočalama.

Na fotografiji osobe koja radi vjerskih ili medicinskih razloga nosi pokrivalo za glavu moraju se vidjeti obrazi, brada i čelo.

Djeca na fotografiji moraju biti sama, a lice im mora biti u potpunosti vidljivo i oči otvorene.

Na fotografiji koja se prilaže prilikom podnošenja zahtjeva za izdavanje putovnice glava (od vrha brade do tjemena) mora zauzimati oko 2/3 fotografije, ali ne smije biti viša od 36 mm. Glava na fotografiji mora biti centrirana u središtu fotografije. Razmak očiju (od sredine lijevog do sredine desnog oka) mora iznositi najmanje 8 mm (optimalno 10 mm).

Fotografija mora biti izrađena na visokokvalitetnom sjajnom i glatkom papiru bez površinske strukture, s visokom kvalitetom tiska. Pozadina mora biti jednobojno svijetla, bez uzoraka i s dovoljnim kontrastom prema licu i kosi.

Za osobu kojoj je hitno potrebna putovnica radi prijevoza u inozemstvo na liječenje, može se iznimno priložiti fotografija te osobe koja ne udovoljava uvjetima iz ovog članka.

Članak 5.

U obrasce propisane ovim Pravilnikom podatak o spolu upisuje se oznakom »F« za ženski spol, a oznakom »M« za muški spol.

Članak 6.

Obrasci 1 i 2 tiskani su uz ovaj Pravilnik i njegov su sastavni dio.

Članak 7.

Na dan stupanja na snagu ovog Pravilnika prestaje važiti Pravilnik o obrascu zahtjeva za izdavanje putnih isprava u diplomatskim misijama i konzularnim uredima Republike Hrvatske u inozemstvu (»Narodne novine«, broj 116/99 i 23/09).

Članak 8.

Ovaj Pravilnik stupa na snagu 1. srpnja 2010. godine.

Klasa: 216-02/10-01/115

Urbroj: 521-VI-01/DB-10-01

Zagreb, 26. veljače 2010.

Ministar
Gordan Jandroković, v. r.

*Obrazac 1*

[ZAHTJEV ZA IZDAVANJE PUTOVNICE](dodatni/408266.pdf)

*Obrazac 2*

[**ZAHTJEV ZA IZDAVANJE PUTNOG LISTA**](dodatni/408267.pdf)

Pravilnik, NN 40/2010-1023